Dronk vlieënier tronkstraf opgelê | Maroela Media
Julian Monaghan (middel) daag by die hof op. (Foto: ANA)
'n Voormalige vlieënier van British Airways is Dinsdag in Engeland tronkstraf opgelê nadat hy vroeër vanjaar dronk vir 'n internasionale vlug opgedaag het.
Julian Monaghan (49) is Dinsdag in die Lewes Crown-hof in Crawley in Engeland tot agt maande tronkstraf gevonnis. Regter Janet Waddicor het gesê die lugredery se passasiers het "die reg om te voel dat hulle veilig is" tydens vlugte.
"Jy was in beheer van 'n groot vliegtuig. Die veiligheid, selfs die lewe van die passasiers en bemanningslede is in die hande van die vlieënier," het sy gesê.
Monaghan, wat in Kaapstad woon, is op 18 Januarie by die Gatwick-lughawe naby Londen in hegtenis geneem toe 'n vliegtuigtegnikus alkohol aan sy asem geruik het terwyl hy voorberei het vir 'n 12 uur lange vlug van Londen na Mauritius. Daar was glo 300 passasiers aan boord van die Boeing 777.
Hy is in boeie uit die kajuit begelei nadat sommige van die passasiers reeds aan boord gegaan het.
Monaghan het skuldig gepleit nadat bloedtoetse aangedui het dat sy bloed-alkoholtelling vier keer meer as die wettige limiet vir vlieëniers was. Hy het 86 mg alkohol per 100 ml bloed in sy lyf gehad terwyl 20 mg die wettige limiet is.
Monaghan het aanvanklik die bloedtoetsuitslae betwis, maar het twee maande ná sy inhegtenisneming bedank nadat verdere toetse bevestig het die bloedmonsters was akkuraat.
Hy het by sy inhegtenisneming gesê hy het 'n glas rooiwyn gedrink op sy oornagvlug as passasier van Kaapstad na Heathrow.
Daarna het hy gesê hy het 'n "mate" van vodka saam met Pepsi in sy hotelkamer gedrink op 'n leë maag en het skaars geslaap voordat hy die langafstandvlug na Mauritius moes onderneem.
Die hof het gehoor Monaghan het intussen onthou hy het drie klein botteltjies vodka gedrink. Hy het volgehou dat hy die lugredery se reël dat 'n vlieënier agt uur voor 'n vlug nie alkohol mag gebruik nie, nagekom het.
Hy was voor die voorval 17 jaar werksaam by British Airways.
Man verdwyn op pad na ambassade
Daarsy, hou SA se naam hoog!
JAMMER OOR DIT, SO LEER 'N MENS MAAR, DIT IS NET JAMMER HIERDIE STRAF WORD NIE OP ALMAL TOEGEPAS NIE
So BA vind dit aanvaarbaar om vlieniers nie ordentlik te laat rus na vlugte nie en vereis slegs 8 uur alkoholvry voor vlug? Is die reels nie bietjie slap nie?
Hoekoem word hulle nie getoets voor elke vlug nie ?
Wat nou van sy vlieg lisensie?Hy kan dus verder vlieg na sy vonnis uitgedien is.Ek sal beslis nie met British Airways vlieg nie.